KIRJALLINEN KYSYMYS E-2005/03 esittäjä(t): Jan Dhaene (Verts/ALE) komissiolle. Verotukselliset ja liikenneturvallisuuden edistämisen laatustandardeja koskevat toimet sekä polkupyöräkauppiaiden ja -korjaajien taloudellinen ala.



Virallinen lehti nro 051 E , 26/02/2004 s. 0180 - 0181



KIRJALLINEN KYSYMYS E-2005/03 esittäjä(t): Jan Dhaene (Verts/ALE) komissiolle (16. kesäkuuta 2003) Aihe: Verotukselliset ja liikenneturvallisuuden edistämisen laatustandardeja koskevat toimet sekä polkupyöräkauppiaiden ja -korjaajien taloudellinen ala Euroopassa myytävien polkupyörien ja niiden varaosien ei tarvitse tähän asti olla sitovasti laatu- ja turvallisuusnormien mukaisia. Kuluttajalla ei ole mitään käsitystä ostamansa pyörän laadusta. Tämä vaikuttaa merkitsevästi turvallisuuteen. Intensiivistä työpanosta vaativiin palveluihin (kuten kunnostustyöt ja polkupyörien korjaus) sovelletaan kolmen vuoden aikaisena kokeilujaksona alempaa liikevaihtoveroa. Kokeilusta on tehty ensimmäinen arvio, jonka perusteella komissio katsoo, että sillä ei ole merkittävästi edistetty työllisyyttä. Belgian arviossa katsotaan kuitenkin, että vaikuttaa siltä, että alennetulla liikevaihtoverolla on saavutettu asetetut tavoitteet. Monet asiantuntijat katsovat myös, että kolmen vuoden ajanjakso ei ole riittävä suhdanteista riippumattoman arvion tekemiseksi. Kielteisen palautteen vuoksi kokeilu mahdollisesti lopetetaan. Komissio korostaa kuitenkin eurooppalaista liikennepolitiikka vuoteen 2010 koskevassa valkoisessa kirjassaan pyöräilyn tärkeyttä kaupunkiympäristössä. - minkä arvion komissio tekee polkupyöräkorjaajien alasta? - aikooko komissio lopettaa kielteisen arvion vuoksi polkupyörien korjauksen alempaa liikevaihtoveroa koskevan kokeilun? - onko komissio ottanut huomioon sen, että huonokuntoiset polkupyörät vaikuttavat käyttö- ja liikenneturvallisuuteen? - aikooko komissio ottaa käyttöön pyörien ja sen varaosien laatustandardit, sekä sellaisen laatutodistuksen, jonka kuluttaja tunnistaa helposti? Frits Bolkesteinin komission puolesta antama vastaus (25. heinäkuuta 2003) Kolme jäsenvaltiota (Belgia, Luxemburg ja Alankomaat) ovat soveltaneet alennettua verokantaa polkupyörien korjaukseen erityisen työvoimavaltaisten alojen arvonlisäverokannan alentamista koskevassa kokeilussa. Jäsenvaltioiden kertomusten analysointi on osoittanut, etteivät monetkaan yritykset ole soveltaneet laissa säädettyä alempaa verokantaa. Yritykset ovat katsoneet toimenpiteen soveltamista koskevat yksityiskohtaiset säännöt liian monimutkaisiksi. Lisäksi ala kuuluu niihin, joilla verokannan alennus vaikuttaa hintoihin vähiten. Komission yksityiskohtainen arviointiraportti on luettavissa osoitteessa: http://europa.eu.int/comm/taxation_customs/taxation/labour_intensive/labour_intensive_fr.htm Rapport. Komissio aikoo esittää ennen kesää 2003 ehdotuksen direktiiviksi alennetuista arvonlisäverokannoista. Ehdotuksen päätavoitteena on parantaa sisämarkkinoiden toimintaa siten, että alennettujen verokantojen käyttöä jäsenvaltioissa järkeistetään mahdollisten kilpailuvääristymien ehkäisemiseksi antamalla jäsenvaltioille yhtäläiset mahdollisuudet soveltaa alennettuja verokantoja. Työvoimavaltaisiin palveluihin sovellettavia alennettuja arvonlisäverokantoja koskevan kokeilun tulokset otetaan huomioon ehdotuksessa. Komissio on täysin tietoinen polkupyörien heikon kunnossapidon vaikutuksista liikenneturvallisuuteen ja pyörien käyttöturvallisuuteen. On kuitenkin tutkittava huolellisesti, onko arvonlisäverokannan alentaminen sopiva väline tämän ongelman ratkaisemiseksi. Komission aikomuksena ei ole ehdottaa polkupyörien laatustandardeja eikä laatumerkkiä.